钦定古今图书集成/明伦汇编/氏族典/第237卷 > 张子信
## 钦定古今图书集成/明伦汇编/氏族典/第237卷 > 张子信

按《北齐书张子信传》：“子信，河内人也。性清净，颇涉文
学，少以医术知名。𢘆隐于白鹿山，时游京邑，甚为魏
收、崔季舒等所礼，有赠答子信诗数篇。后魏以太中
大夫征之，听其时还山，不常在邺。又善《易》卜风角。武
卫奚永洛与子信对坐，有鹊鸣于庭树，斗而堕焉。子信曰：‘鹊言不善。向夕若有风从西南来，历此树，拂堂
角，则有口舌事。今后有人唤，必不得往，虽敕亦以病
辞’。”子信去后，果有风如其言。是夜，琅邪王五使切召
永洛，且云敕唤。永洛欲起，其妻苦留之，称坠马腰折，
诘朝而难作。子信齐亡卒。